相和歌辭 決絕[詞]三首 一
作者：元稹
朝代：唐

paragraphs: 乍可爲天上牽牛織女星，不願爲庭前紅槿枝。
七月七日一相見，故心終不移。
那能朝開暮飛去，一任東西南北吹。
分不兩相守，恨不兩相思。
對面且如此，背面當何知。
春風撩亂伯勞語，此時拋去時。
握手苦相問，竟不言後期。
君情既決絕，妾意已參差。
借如死生別，安得長苦悲。